**Inpersonas generalforsamling, 25. marts 2017
Dagsorden:**
**1) -** Valg af dirigent.
**2) -** Valg af referent og evt. stemmetæller.
**3) -** Årsberetning fra bestyrelsen og godkendelse heraf.
**4) -** Fremlæggelse af driftsregnskab, budget og kontingent og godkendelse heraf.
**5) -** Indkomne forslag.
**6) -** Valg til bestyrelse og bestyrelsessuppleanter.
**7) -** Valg af revisor.
**8) -** Eventuelt.

**1):**Gabriel Thordahl-Jensen indstilles af bestyrelsen som dirigent.
**Gabriel Thordahl-Jensen er valgt som dirigent.**

**2):**Asta Selchau indstilles af bestyrelsen som referent.
**Asta Selchau er valgt som referent.**

Der er afgivet ønske om skriftlig afstemning.
**Peter Christian Brincker vælges som stemmetæller.**
**3):**Formanden beretter:
2016 var et godt år for Inpersona - vi har været ude i flere dele af landet, vi har lært folk at kende, og Inpersona er efterhånden velkendt i miljøet. Vi fortsætter det samme fokus i 2017: at tage ud og hente inspiration og idéer fra grupper og foreninger rundt om i landet, samt at bygge et tættere sammenhold i teamet gennem deltagelse som hold i forskellige arrangementer. Desuden har vi derudover to fokuspunkter: at udvide vores rekvisit/kostumelager, og at arrangere ture med medlemmerne i 2017, hvor målet er at give dem uforglemmelige og gode oplevelser med liverollespil og hinanden.

Året begyndt med retro sci-fi scenariet *Reign of Saturn*: dette var en teamtur, og en helt forrygende oplevelse. Vi fik et godt indtryk af det ikke-sjællandske livemiljø, og skabte varig kontakt til gruppen Crossroadlarp, som vi i dag betragter som venner af foreningen.

Dernæst besøgte vi *Ostlandsagaen* med medlemmerne, der var en kampagne sat i Warhammer Fantasy-verdenen: dette var desværre nok en dårlig oplevelse for spillerne, da vi udgjorde ca. hele deres spillerbase. Foreningen gik senere nedenom og hjem. Jeg har budt dem hjælp, hvis de ønsker at prøve at genstarte den her i 2017.

Vi besøgte *Helios* kampagnen med medlemmerne – dette var en blandet oplevelse, men værd at prøve igen i fremtiden. Foreningen overvejer om vi skulle invitere Helios ud til os på et tidspunkt.

En lille ekspedition fra bestyrelsen blev afsted til *Forum*: dette var vores 2. forsøg, og har begge gange været med to vidt forskellige grupper. Bestyrelsen har overordnet en oplevelse af at udbyttet er for småt ift. hvad vi laver i øjeblikket: skulle vi begynde på at arrangere scenarier, kunne det være værd at tage derhen igen, men for nu bliver det sidste gangs deltagelse fra Inpersona.

Sidst på året tog vi til *Vikingcon* med størstedelen af teamet. På trods af et arkæisk og obskønt tilmeldingssystem var det var en god oplevelse, hvor vi fik snakket meget sammen, og vi vil bestræbe os på at komme afsted hvert år.

På hjemmefronten er der flere ting at berette om:
- Guderne i vores spilverden blev opdateret og kom på hjemmesiden. Desuden kom vores instruktørprofiler i slutningen af året endelig korrekt på hjemmesiden.
- Vi lærte at benytte vores rekvisitbudget – og vi er ved at have et solidt lager ift. rekvisitter. Ligeledes har vi også fået kontakt til nogle syersker der p.t. arbejder på posebukser til hele teamet. Det er også planen at hele teamet skal have hjemmelavede sko, og i det hele taget er det vores mål at højne vores kostumestandarder, både i teamet, men også for medlemmerne.
- Det nye magisystem er næsten færdigarbejdet, langt om længe, og kommer snarest på plads.
- Gnist har taget kontakt og er en mulig platform for samarbejde om blackbox-scenarier.
- Ift. blackbox afviklede vi selv et blackbox-plot for dværgeholdet hos Rollespilsskolen: dette var en stor succes, og vi bestræber os på at benytte det igen i fremtiden.
- De to tidligere elverhold hos Rollespilsskolen, Torden- og Stormelverne, blev til ét hold - Lysets Elvere. Holdet blev udviklet med intens involvering af holdets spillere og med et initiativ fra dets ledelse som sjældent er set før.
- Vi fik kort et nyt Tordenelverhold, foreslået og ledet af foreningens grundlægger og tidligere formand, Komyo Sebastian Gundel (der også er opfinderen bag konceptet Tordenelverne). Desværre holdt sammenarbejdet ikke, og det var således et kortlivet projekt.
- Skribentholdet, en arbejdsgruppe nedsat af bestyrelsen der beskæftiger sig med spilverdenen og generel lore, er kommet rigtig godt i gang og fungerer. Det skal stadig småjusteres, men alt i alt er der tale om klare forbedringer ift. sidste år. Ligeledes kom plotholdet, der også er en bestyrelsesnedsat arbejdsgruppe der udvikler plottet til Rollespilsskolens liverollespil, til at fungere som selvstændigt organ. Gruppen har udarbejdet en arbejdsrutine, hvor man mødes flere gange hver måned og afklarer plottet fremadrettet – og dette kan nu gøres uden konstant at skulle nedstirres af formanden. Bestyrelsens opfattelse er at arbejdsgruppen gør et prima arbejde, og vi ved de har store og spændende planer for 2017.

Sidst, så har jeg ihærdigt forsøgt at fravriste kommunen den gamle bemandede legeplads i Østre Anlæg og kom, efter lang tids mas, i forbindelse med den ansvarshavende. Huset skal imidlertid benyttes til genhusning, antageligvis af håndværkere i forbindelse med legepladsens fremtidige renovering - foreningen skulle være velkommen til at tage kontakt igen herefter, hvad der fuldt ud er intentionen. Det har været en frustrerende proces, men vi leder ufortrødent videre efter lokaler til foreningen i løbet af 2017.

Af nøgletal for foreningen havde vi i alt 153 medlemmer i 2016. Heraf har vi fået 38 nye medlemmer, og vi har i samme omgang mistet 52 medlemmer. Af de 153 medlemmer er ca. 20 en del af teamet eller biroller. Ift. teammedlemmer mistede vi Nikolai, men fik Marius, Elias, Anton, Daniel, Hjalte og Vera.

Bestyrelsen har ikke nogen yderligere kommentarer til årsberetningen.
**Årsberetningen er godkendt.**

**4):**Regnskabet for 2016 præsenteres af kassereren:
Der er et overskud på ca. 2000 kroner, og der står nu 130.498 kr. på vores konto. Vi havde for 2015 et overskud på lige omtrent 73.000 kroner. Forskellen på de to år, er at vi i 2015 havde et mål om at sikre os en god opsparing: dette fik vi gjort. Målet for 2016 var derimod at besøge forskellige kongresser, kurser, rollespilscenarier, mv., og desuden at udvide vores lager med flere rekvisitter. Dette er i den grad lykkes i 2016. Overordnet er der på nogle poster brugt mere end forventet, på andre lavere – dette har vi taget med i overvejelserne for 2017-budgettet. Der sker stadig store udviklinger i foreningen, så det er svært at forudse hvor vi vil være et år senere.

Spørgsmål til regnskabet:
Hvor mange penge er der blevet brugt på forplejning til Rollespilsskolen (stort rollespil), team- og bestyrelsesmøder?
Ca. 20.000 kr.

Hvad dækker de øvrige indtægter på ca. 5000 kroner over?
Vi har nogle fejlindbetalinger, og vi modtog 1000 kr. fra Bifrost som belønning for at indsende DUF-dokumenter – men ellers er jeg ikke sikker på hvad revisoren mener med øvrige indtægter.

Er beløbet for støtte til telefon (1200 kroner) ikke ret småt?
Vi føler de månedlige 50 kr. til henholdsvis formand og kasserer dækker behovet helt fint – tidligere var det 100 kroner, og det var mere end hvad der var brug for. Desuden har vi sat 200 kr. til andre medlemmer, i tilfælde at arrangementer hvor det skulle være nødvendigt. Disse blev dog ikke brugt.

Hvori regnskabet står betaling til revisor?
Vores revisor gør det gratis.

Hvorfor har I ikke søgt støtte fra kommunen?
Vi har ikke følt at vi havde brug for det.

**Regnskabet for 2016 er godkendt.**

Budget for 2017: bestyrelsen har udarbejdet et budget. Der er derudover et forslag til en budgettilføjelse i form af 1000 kroner til bestyrelseskurser, stillet at Komyo Sebastian Gundel. Der afgives ønske om at budgettet gennemgås punktligt, og med begrundelse for hver post og dertilhørende beløb. Dette gør kassereren. Forslaget om budgettilføjelsen af de 1000 kroner til bestyrelseskurser er vedtaget.

**Budgettet for 2017 er godkendt.**

Kontingentet for 2017 foreslås at fortsætte på 100 kroner.
**Kontingentet for 2017 er godkendt.**

**5):**Tre vedtægtsændringsforslag er indsendt til formanden:
a: § 3.3: forslag til omformulering: ”Foreningen fører et kartotek over medlemmernes navne, adresse, fødselsdato og indmeldelsesdato, samt mobilnummer og e-mail. Er der tale om mindreårige, benyttes i stedet forældrenes/værgernes mobilnummer og e-mail.”
- stiller: Gabriel Thordahl-Jensen

b: § 4.2: Generalforsamlingen indkaldes med en måneds varsel (ændres fra 14 dage)
- stiller: Komyo Sebastian Gundel

c: § 4.3, 5: ”Indkomne forslag. Forslag fra medlemmer skal indsendes til formanden senest to uger inden generalforsamlingen.” (ændres fra én uge)
- stiller: Gabriel Thordahl-Jensen og Peter Christian Brincker

Forslag a: vedtaget
Forslag b: forkastet
Forslag c: forkastet

**6):**Peter Christian Brinker, Gabriel Thordahl-Jensen og Jakob Lui Abramson er ikke på genvalg – dvs. der skal vælges to bestyrelsesmedlemmer, og to suppleanter.

Til bestyrelsen stiller følgende op:
August Andreas Bonnen
Bertil Odgaard Christensen

Som bestyrelsesmedlemmer vælges følgende:
August Andreas Bonnen
Bertil Odgaard Christensen

Som bestyrelsessuppleanter stiller følgende op:
Asta Kjær Selchau
Vera Magnussen
Hjalte Birck Ahlstrand

Som bestyrelsessuppleanter vælges følgende:
Asta Kjær Selchau
Der var herefter stemmelighed to gange ved valget mellem Vera Magnussen og Hjalte Birck Ahlstrand. Ved tredje optælling blev Hjalte Birck Ahlstrand valgt som bestyrelsessuppleant.

**7):**Mikkel Mathiasen vælges til revisor.

**8):**Fire punkter på eventuelt:
Forslag til at referatet fra bestyrelsesmødet bliver lagt ud på hjemmesiden: dette er der enighed om.
Forslag til at Inpersona skal deltage ved Frilandsmuseets Halloween-arrangement: dette tages op på førstkommende Teammøde.
Forslag til at bestyrelsen eller teamet skal diskutere, hvordan vi kan holde fast på ældre spillere: dette tages op på førstkommende Teammøde.
Forslag til at der på hjemmesiden skæres ud i pap, hvem der må deltage i Rollespilsskolen vs. målgruppen: dette bliver snarest gjort af webmasteren.

**Generalforsamlingen er hævet.**